觀二劉題壁
作者：劉子翬
朝代：宋

paragraphs: 溫其題詩新歷寺，落筆風雨驚長林。
眼高一世常欲駡，想見掀髯坐巖陰。
致中題詩新興寺，壞壁歲久莓苔侵。
山僧好事亦可喜，解誦鳥啼春意深。
我來經覽渾如昨，玉友金昆念離索。
投林倦翼不同栖，况復分飛在寥廓。
故山終勝他山好，新交不如舊交樂。
何况把酒問鷗盟，卧聽松風同一壑。